Nog ŉ minister opgeneem weens Covid-19(Foto: Adhy Savala/Unsplash) Thembelani “Thulas” Nxesi, minister van arbeid, is Maandag in die hospitaal opgeneem nadat hy positief getoets het vir Covid-19. Hy is die tweede minister wat binne 24 uur weens die nuwe koronavirus opgeneem word. Maroela Media het vroeër berig Gwede Mantashe, minister van minerale hulpbronne en energie, is ook Maandagaand weens Covid-19 in die hospitaal opgeneem. Luidens ŉ verklaring wat deur die kabinet uitgereik is, het Nxesi ŉ week gelede positief vir Covid-19 getoets en was sedertdien tuis in kwarantyn. “Sy opname in die hospitaal volg op aanbeveling van sy dokters sodat hy toegang tot beter mediese hulp kan hê,” het Phumla Williams, woordvoerder van die kabinet, gesê. “Ons wens ministers Mantashe en Nxesi albei ŉ spoedige herstel toe.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.